Ruri fatsheng lena la heso la kgotso tsa teng ha di monate kamehla. Matsatsi a monate a feta a potlakile hoja batho re sa natefetswe ho le monate. Empa ha e le a ditsietsi ona, a tlisa mahlomola, masetladibete, masaakokometse, meferefere le merearea, a hata kwekwe hoo letsatsi ka leng ekang selemo kaofela. Ha a ntse a lelefala jwalo, eba ditsietsi di tla o hlwa setha o fumane motho a le moputswa pududu! a sa tsebe hore o nka eng a e kopanya le eng. Le ha e le mona re matha, re kgikgitha ka mora Mafisa le nta tsa kobo ya hae, ditaba di teng tse ngata, tse bohloko tse ntseng di etsahala tlasa letsatsi. Mosotho o ye a re: "Tsa rona di a pepeswa ha tsa ba bang di patwa." Empa mona ha se hakaalo ho matha le ho pepesa mathata a tobileng Mafisa. Ho bohlokwa mona ke ho pepesa tlhekefetso e jelang setsi ya bana le basadi ba hlokang matla a ho itshireletsa ho bontate bana ba iphetotseng dinyamatsane.